Det sidste udstyr er næsten på plads i de nye og skinnende biler. Fra mandag morgen overtager Region Nordjylland officielt driften af en del af det akutte beredskab fra Falck. - Jeg er glad og spændt på, hvordan det kommer til at køre, siger formand for Region Nordjylland, Ulla Astman (Socialdemokratiet), til TV2 Nord. Som det også er i dag, vil ni biler fremover være placeret rundt omkring i det nordjyske. Placeringerne er i henholdsvis Thisted, Brovst, Farsø, Hobro, Hals, Aalborg, Hjørring, Frederikshavn og Skagen. I sidstnævntes tilfælde dog kun i juni, juli og august. Det er akutlæger, lægeassistenter og paramedicinere, som bemander bilerne. - De har til hovedformål at støtte op omkring ambulancetjenesten. I nogle tilfælde vil de komme først ud på ulykkesstedet og starte en avanceret behandling, inden der kommer en primær-ambulance. I andre tilfælde er behandlingen i gang med primær-ambulancen, og så kommer de og støtter op med deres kompetencer, forklarer, enhedschef ved Den Præhospitale Virksomhed i Region Nordjylland, Kenneth Lübcke, til TV2 Nord. Falck står stadig for al ambulancekørsel i Region Nordjylland. Ventetid udnyttes Beslutningen om selv at stå for driften blev taget i efteråret 2018. Den nye løsning er et par millioner billigere end den hidtidige. - Det her tilbud bliver ikke ringere af, at vi nu selv hjemtager, og at der ovenikøbet er en økonomisk gevinst ved det, siger Ulla Astman. En af årsagerne til at Region Nordjylland har valgt den nye model er, at medarbejderne nu ikke længere er ansat af Falck. Dermed er det muligt at udnytte tiden, hvor personalet venter på at køre 112-ture. - Vi kan sætte vores paramedicinere og ambulancebehandlere til at løse opgaver indhospitalt, siger Kenneth Lübcke. Hospitalerne rundt om i Region Nordjylland vil altså kunne drage nytte af akut-personalet kompetencer, når de ikke er ude at køre. Der kommer ingen forringelser for borgerne ifølge Ulla Astman. - Der hvor de formentlig vil kunne mærke en forskel, det er ved, at der vil være et tættere samarbejde, og at man også vil møde paramedicinere for eksempel på vores modtagelser og vores sygehuse, hvor de er placeret, når de ikke er ude at køre, forklarer Ulla Astman. Samme personale Der er ansat 38 behandlere til de nye køretøjer. Det er færre end Falck havde ansat, men her havde personalet også ambulancevagter. De 38 behandlere ansat af Region Nordjylland vil kun være tilknyttet de nye køretøjer. I starten af december var de nye biler ude at blive afprøvet på Jyllandsringen. Personalet i de nye biler er stort set identisk med dem som kørte for Falck. - Det er ikke sådan, at Hr. og Fru Jensen ude i de nordjyske hjem kan mærke en forskel ved det her. De vil opleve, at der kommer nogle folk i en anden uniform, men ellers er der ikke nogen forskel, siger Kenneth Lübcke. - Vores forventning er, at det her stadigvæk vil være et rigtig godt tilbud. Vi kan se, at mange gange er bilerne her hurtigere fremme end ambulancerne, på den måde er de med til at skabe en stor tryghed blandt borgerne, også der hvor der er lidt længere mellem husene, siger Ulla Astman.

Referat:
Fra d. 30. december 2019 overtager Region Nordjylland en del af akutberedskabet fra Falck. Den nye model er billigere, og ifølge Region Nordjylland giver den bedre mulighed for at udnytte personalets kompetencer.